11:14

מבנה

זהו סרט אנתולוגיה המורכב מחמש אפיזודות שאירועיהן האקראיים לכאורה, מובילים לשתי תאונות דרכים המתרחשות בשעה 11:14 בלילה אחד, בשני מקומות שונים במידלטון, עיירה אמריקאית מנומנמת. האירועים מוצגים מהסוף להתחלה כאשר כל אפיזודה מתחילה כחמש דקות מוקדם יותר מקודמתה ונמשכת עשרים דקות. הקשר בין שתי התאונות מתברר כאשר האפיזודה האחרונה סוגרת מעגל עם הראשונה, והסרט מסתיים באותה נקודת זמן שבה התחיל.

תמצית כרונולוגית של האירועים

הנערה שרי טוענת שהיא בהריון ודורשת 500 דולר למימון הפלה משני אבות פוטנציאליים: בן זוגה דאפי נִיקוֹלְס, והיזיז שלה ארון לואיס. ארון בא אל ביתה מעט לפני השעה אחת עשרה בלילה לתת לה המחאה, והם יוצאים לבית הקברות שמעבר לרחוב כדי לקיים מגע מיני חפוז מתחת למצבה. מתנודות גופם נשבר ראש פסל המלאך שעל המצבה, נופל ומוחץ את ראשו של ארון. שרי מחליטה להפליל את דאפי ברצח, ולשם כך היא צריכה להשיג את כדור הכדורת שלו, שעליו חרות שמו, כדי "לשתול" את הכדור במקום ככלי רצח. היא מתקשרת לחברתה סְטֵף ומספרת לה שדאפי תפס אותה עם ארון והוא זועם. דאפי, שאין לו כסף, נוסע בזמן הזה לחנות הנוחות שבה עובדים הוא וצעירה בשם באזי, ולוחץ על באזי לתת לו את הכסף שבקופה עבור שרי, ולביים שוד. הוא זקוק לכסף עוד הלילה, משום שהוריה של שרי ייעדרו למחרת כל היום, מה שיאפשר לה לעשות הפלה ללא ידיעתם. באזי מסרבת מחשש שתאבד את מקום עבודתה, והוא שולף אקדח ומאיים עליה. בינתיים, שלושה נערים יוצאים לנסיעה פרועה ברחובות העיירה: מארק, הנוהג במסחרית שגנב מאמו, וחבריו טים ואדי. הם עוברים בחנות הנוחות לקנות סופגניות ישנות שאותן הם משליכים תוך כדי נסיעה.
שרי חוזרת מבית הקברות הביתה נסערת, בדרכה היא מאבדת את צרור המפתחות שלה, ומסרבת לספר לאביה פרנק מה קרה. מאחר שהיא לא מוצאת את המפתחות, שרי מבקשת מפרנק את ה"הונדה" הישנה והמקרטעת שלו. בצאתה, עוברים במקום הנערים במסחרית ומספרים שהם ראו את דאפי בחנות, והיא נוסעת לשם. פרנק יוצא לטיול לילי עם הכלב מוליגן, ובעוברם בבית הקברות, הוא מוצא את המפתחות של שרי ואת גופתו של ארון. מחשש ששרי הרגה את ארון בעקבות תקיפה מינית ועלולה להסתבך, פרנק קובר את ראש הפסל, אחר כך פושט את מעילו, עוטף בו את ראש הגופה ומכניס אותה לתא המטען של מכוניתו של ארון. הוא נוסע משם, עוצר על גשר בכניסה לעיירה, ובשעה 11:14 פרנק משליך את הגופה מהגשר. בכביש נוהג גבר בשם ג'ק לווין כשהוא שתוי, משוחח בטלפון עם מישהי ואומר לה שהוא בדרך הביתה ויבוא לאסוף אותה. הגופה נופלת על מכוניתו של ג'ק שסוטה ועוצרת בשול הכביש.
בזמן שפרנק עסוק בסילוק הגופה מבית הקברות, שרי מגיעה לחנות כאשר דאפי ובאזי מתווכחים על ביום שוד. מאחר שהכדור נמצא בתוך מכוניתו הנעולה של דאפי, שרי נכנסת לחנות, מבקשת לשוחח עם דאפי ומתגפפת איתו בחדר אחורי בניסיון לכייס את המפתחות מהמעיל שלו. באזי משתעשעת באקדח שדאפי השאיר על הדלפק, ופולטת ירייה שמרסקת את שמשת המקרר. דאפי המבוהל לוקח מבאזי את האקדח, מוציא את שרי מהחנות, לבקשתה משאיל לה את מעילו עם המפתחות, והיא גונבת את הכדור. כעת באזי מסכימה לביים שוד ולחלק את הכסף ביניהם, אך מאלצת את דאפי לירות בזרועה כדי לשוות אמינות לשוד, ואז מזעיקה אמבולנס. שרי רואה את אירוע הירי מבעד חלון החנות, מתקשרת להודיע למשטרה, מוסרת פרטים מפלילים ונוסעת מהמקום. דאפי יוצא מהחנות עם הכסף, מוצא ששרי השאירה את המפתחות על מושב המכונית, ונוסע. שרי חוזרת לבית הקברות ומספיקה לראות את מכוניתו של ארון יוצאת משם. היא נכנסת פנימה מבוהלת ולא מוצאת את הגופה, שומטת מידיה את כדור הכדורת, חוזרת למכוניתה ולא מצליחה להניעה. בייאושה, היא מתקשרת לג'ק שנמצא בכניסה לעיירה בדרכו לביתו ומבקשת שיבוא לאסוף אותה, כי היא רוצה לברוח עוד באותו לילה. מתברר שהיא לא הייתה בהריון, אלא סחטה בנפרד את דאפי ואת ארון כדי לברוח מהעיירה עם ג'ק. דאפי מגיע במכוניתו וצועק לה שהביא את הכסף. שרי עונה שהיא לא מצליחה להניע את ה"הונדה", מסיימת את השיחה עם ג'ק והולכת לעבר דאפי.
שלושת הנערים ממשיכים להתפרע ברחובות ומשליכים מהמסחרית ספר בוער. אדי פותח חלון ומשתין החוצה תוך כדי נסיעה. מארק מתרגז, במכונית מתפתחת קטטה, וכאשר שרי הולכת מה"הונדה" המושבתת אל דאפי, בשעה 11:14 הטלפון שלה מצלצל, היא משתהה באמצע הכביש, המסחרית פוגעת בה והיא נהרגת במקום. דאפי הנזעם יורה שתי יריות שפוגעות בשמשה האחורית של המסחרית הנמלטת. אחרי שברחו, מתברר לנערים שמעוצמת הפגיעה, חלון המסחרית נטרק וכרת את איבר המין של אדי. טים מתנדב לחזור לקחת את האיבר הכרות כדי לנסוע לבית החולים לחבר אותו חזרה. למקום התאונה מגיע השוטר ג'ורג' שרואה את דאפי רוכן על שרי עם אקדח, עוצר אותו ומודיע שדאפי חשוד ששדד את החנות וירה במוכרת. לא רחוק משרי המתה, ג'ורג' מוצא את האיבר הכרות ומזעיק אמבולנס. מגיע האמבולנס שפינה קודם את באזי הפצועה, וכאשר היא רואה את דאפי העצור, באזי מודה ששיתפה פעולה בשוד, ונעצרת איתו.
בינתיים מתחת לגשר, ג'ק חושב שפגע בצבי ויוצא לאמוד את הנזק, אך מוצא גופה שפניה הושחתו. בסמוך לו עוצרת נורמה, אשתו של פרנק ואמה של שרי. ג'ק מסתיר את הגופה, נורמה מתרעמת על ריבוי תאונות עם צבאים, ולמרות התנגדות ג'ק, היא מתקשרת למשטרה לדווח על תאונה עם צבי, וממשיכה לנסוע. פרנק, אחרי שהשליך את הגופה, חוזר ברגל עם הכלב ובדרכו רואה על המדרכה את הספר הבוער שהשליכו הנערים, מנצל זאת כדי לשרוף את מעילו המוכתם בדמו של ארון, ומשליך את המעיל והספר לביוב. נורמה עוברת ואוספת אותו, ובהגיעם לביתם, היא שולחת אותו לחפש את הצבי הפגוע, שאולי אפשר להצילו, והולכת לענות לטלפון שמצלצל באותו רגע.
טים חוזר למקום התאונה ומנסה לגנוב מהאמבולנס את האיבר של אדי, אך הפרמדיקים תופסים אותו. באותו זמן, פרנק המחפש את הצבי, רואה את האמבולנס ובסמוך לו את ה"הונדה" שלו, ניגש לפרמדיקים ושואל בבהלה לגורל בתו שרי. טים מנצל את היסח הדעת ובורח אל חבריו במסחרית, כשהאיבר בידו. הם מתאמים גרסאות לגבי נסיבות האירוע וממשיכים לנסוע לבית החולים,
כאשר ג'ורג' מדווח על מעצר דאפי ובאזי, הוא נשלח לבדוק את התאונה עם הצבי מתחת לגשר. אחרי שמתברר שרישיון הנהיגה של ג'ק נשלל לפני שלושה חודשים בגין נהיגה בשכרות, ג'ורג' מוצא בתא המטען את גופתו של ארון לואיס, עוצר את ג'ק וכובל את ידיו באזיקון פלסטיק. בניידת כבר יושבים באזי ודאפי. בזמן שג'ורג' מתווכח עם באזי על פינוי מקום בניידת לעצור שלישי, ג'ק שולף מספריים מכיס אחורי, חותך את האזיקון ובורח. ג'ורג' רודף אחריו, ובאזי ודאפי מנצלים את ההזדמנות ונמלטים מהניידת. במנוסתו, ג'ק נקלע לחצר ביתה של נורמה שיוצאת מבוהלת לחפש את בעלה פרנק, משום שזה עתה נודע לה שבתם היחידה נהרגה בתאונת פגע וברח. כאשר ג'ורג' מגיע, נורמה חושדת שג'ק הוא שדרס את בתה, מתנפלת עליו ומפריעה למעצר. ג'ק בורח אל תוך בית הקברות, מועד על כדור הכדורת ששרי שמטה קודם לכן, ונתפס.

הפקה

גרג מרקס הציע בתחילה להילרי סוונק את התפקיד של שרי, אולם אחרי שהיא קראה את התסריט, דווקא הדמות של באזי "דיברה" אליה, ומאחר שהתפקיד במקורו נכתב כדמות גברית, סוונק ביקשה ממרקס לשכתב את הדמות לנשית.
בנוסף לאזור High Street בעיירה מורפארק  שבקליפורניה, לפי כתוביות הסיום שימשו כאתרי צילום גם הערים אלטדינה  ופירו  בקליפורניה, וכן צ'למספורד  שבמסצ'וסטס. תקציב ההפקה עמד על 6 מיליון דולר.

הפצה

הקרנת הבכורה של "11:14" התקיימה בפסטיבל הקולנוע בקאן ב-16 במאי 2003, ומאז הוקרן הסרט בעיקר במסגרת של פסטיבלי קולנוע, מלבד הפצה לקהל באיטליה ב-24 באוגוסט 2004. רק ב-2 באפריל 2005, כשנתיים אחרי הקרנת הבכורה, יצא הסרט בהפצה מצומצמת בארצות הברית, לבתי קולנוע בסן פרנסיסקו ובקליפורניה, וב-11 באוקטובר 2005 הוא הופץ בארצות הברית בפורמט DVD.

ביקורות

במאגר ביקורות הסרטים Rotten Tomatoes קיבל הסרט דירוג של 92% דעות חיוביות על בסיס 12 ביקורות. באתר Metacritic קיבל הסרט ציון 65 (מתוך 100) על בסיס ארבע ביקורות שהוגדרו "חיוביות בדרך כלל".
מיק לסאל כתב בסן פרנסיסקו כרוניקל שמדובר בקומדיה שחורה יצירתית וחכמה, והסרט מוצלח לא רק משום שמרקס מספר רומן הבנוי כפאזל, אלא משום שזהו סיפור טוב באמת, שבו רוב הדמויות פועלות ממניעים נסתרים וחייהן נשזרים זה בזה לא במקרה, אלא כתוצאה ישירה של הפעולות שהן נוקטות. באופן דומה, דקלאן קוקראן הביע דעה שזוהי יצירה קטנה, אפלה ומצחיקה בסגנון טרנטינו, עם סיפורים שזורים ודמויות מוזרות, והסרט מחפה על פגמיו באומץ. קוקראן מוסיף שהאופן שבו מסופר הסיפור מוצלח בזכות הדמויות הביזאריות, הנימה האפלה, העוקץ האלים, והאופן שבו מרקס מעניק לכל דמות קול ומניע משלה. בנוסף, קוקראן מציין לחיוב את הפסקול האפקטיבי והצילום בצבעים אפלים ועמומים. סקוט טוביאס כתב שגרג מרקס תיזמר במיומנות סדרת אירועים השזורים זה בזה, אך קשה להבין מדוע בחר במבנה דומה לסרטים כגון "ממנטו", "ספרות זולה" ו"ראן לולה ראן", אם לא לשם ראוותנות. טוביאס מסכם את ביקורתו בכך שעצם צירוף חלקי הפאזל אינו הישג כשלעצמו, אלא, כפי שמוכיח "ממנטו", התמונה הגדולה היא המשמעותית. סטלה פאפאמייקל כתבה שמדובר באנסבל שחקנים מבוזבז, כגון הילרי סוונק זוכת האוסקר, ובמקום דמויות עגולות, השחקנים אינם אלא אביזרי תפאורה בתרגיל שגרתי של בניית עלילה. פיליפ פרנץ' כתב בגארדיאן הבריטי שמדובר בייצוג גרוע של הסוגה הקולנועית של מותחנים המספרים סיפורים שונים המתבררים כקשורים זה לזה, והסרט לא מעניין כפי שהוא נשמע.
ליסה נסלסון כתבה באתר "וראייטי" שכטירון עם עתיד מבטיח, גרג מרקס משלב את חוסר המזל של עשר דמויות לכדי מכלול מהנה ומבדר, וזוהי קומדיה שחורה המלהטטת בביטחון בין נקודות מבט רבות וחופפות.